Publication: Magyar Közlöny
Issue: MK-2010-142 (Year: 2010, Number: 142)
Era: contemporary
Section: Az OVB 359/2009. (IX. 10.) számú határozatában azon érveléssel állapította meg, hogy a népszavazásra feltenni kívánt
Paragraph Index: 352

4. A kifogástevõk a kijavító határozat jogszabálysértõ voltát több szempontból is állították. Így érvelésük szerint jogszabálysértést követett el az OVB azzal, hogy a kijavított határozat szövegét teljes terjedelmében közzétette, ez ugyanis a határozat mintegy „kicserélését” eredményezte. Az Alkotmánybíróság a kifogást abban a részében, amely a kijavító határozat jogszabálysértõ voltát annak „kicserélésére” tekintettel állította, nem találta megalapozottnak. A Ve. 29/B. § (3) bekezdése értelmében „[h]a a határozatban név-, szám-, vagy más elírás van, a választási bizottság a hibát kérelemre vagy hivatalból kijavíthatja. A számítási hibát tartalmazó határozat kijavítására csak akkor kerülhet sor, ha a számítási hiba kijavítása nem hat ki az ügy érdemére.” Sem ezen rendelkezés, sem a Ve. más rendelkezése nem szabályozzák a kijavítás módját. A Ve. 29/B. § (1) bekezdése határozati formát ír elõ a választási bizottság részére, ugyanakkor nincs akadálya annak, hogy a határozati formában történõ kijavítás a kijavított határozat újra közlésével történjen, mivel a határozat ismételt közzététele a döntés könnyebb megértését segíti elõ. Az Alkotmánybíróság álláspontja szerint alaptalan a kifogásnak a határozat „kicserélésére” vonatkozó hivatkozása, mivel a kijavított határozat rendelkezõ részébõl egyértelmûen kiderül, hogy a kijavítás az elírt határozat indokolásának csupán meghatározott szövegrészére, nem annak egész terjedelmére vonatkozik. Mindezek alapján az Alkotmánybíróság a kifogást ebben a részében elutasította.

Source: https://magyarkozlony.hu/hivatalos-lapok/cf15ac86829e69417de2d258dd23658edd4a27a2/dokumentumok/5c10e39e8b8353d3850eb93f58204f8f158414bd/letoltes